और तब कांपते हाथों से आलोक ने लिखा था, — ‘सॉरी बेटा, अगली बार ऐसी भूल नहीं होगी’ – और उसके बाद तो आलोक और सुनयना मुश्किल से ही कुछ और कह या कर पाते थे। दोनों का पूरा वक्त बस पलाश के साथ ही निकल जाता था। पलाश बड़ा हो रहा था। हर दिन नयी खबरें और नई-नई बातें होती थीं। सब कुछ सुनने और जानने को उत्सुक था वह। अपना मनचाहा संगीत सुनते-सुनते अब तो उसे कई गाने तक याद हो गए थे। होमवर्क करते हुए अक्सर सुनयना और आलोक ने उसे नयी धुनें गुनगुनाते हुए भी सुना था। सीटी बजाते सुना था। पुराने घाव भर रहे थे। सुनयना और आलोक को लगने लगा था कि उनका पलाश कहीं नहीं गया, यहीं उनके पास हैं। उनके साथ रहता है। क्या हुआ जो बस कम्प्यूटर की दुनिया में सीमित हो गया है, पर है तो यहीं। रोज ही तो उनसे बातें करता है – हंसता खेलता है — रूठता और मनाता तक है वह तो। क्या यह सब कुछ कम था उनके सूनेपन के लिए? फिर कैसे इतनी आसानी से सबकुछ मिटा आई वह? कोई आसान तो नहीं था उसके लिए — वही दुबारा सीने पर पत्थर रखकर फिरसे सब कुछ दफन कर देना?